cometadata/datacite-titles-descriptions-related-identifiers huggingface dataset:
DOI: 10.14457/cu.the.2014.795
title: การเปรียบเทียบการประเมินความเสี่ยงของความเสียหายจากฟ้าผ่าระหว่าง IEC62305 Ed.1 และ Ed.2

description: วิทยานิพนธ์นี้ฉบับนี้เป็นการศึกษาผลการเปรียบเทียบความแตกต่างระว่าง IEC 62305-2 : Ed.1 และ Ed.2 ด้วยโปรแกรมที่พัฒนาขึ้นเอง โปรแกรมสามารถคำนวณความเสี่ยงต่อการสูญเสียชีวิตมนุษย์ R1, ความเสี่ยงต่อการสูญเสียระบบสาธารณูปโภค R2, ความเสี่ยงต่อการสูญเสียมรดกทางวัฒนธรรม R3 และ ความเสี่ยงต่อการสูญเสียมูลค่าทางเศรษฐศาสตร์ ของสิ่งปลูกสร้าง บ้านชนบท, ออฟฟิต, โรงพยาบาล และพระปรางค์วัดอรุณฯ ผลลัพธ์การคำนวณแสดงผลทางตารางและกราฟได้เพื่อง่ายต่อการเปรียบเทียบระหว่าง Ed.1 และ Ed.2 การเปรียบเทียบผลการคำนวณระหว่าง Ed.1 และ Ed.2 : 1. การใช้งาน Ed.2 มีมาตรการป้องกันชีวิตมนุษย์ดีกว่า Ed.1, 2. Ed.2 มีการคำนวณทางเศรษฐศาสตร์ที่ดีกว่า Ed.1 เพราะมีการเปลี่ยนแปลงตัวแปรที่ใช้ในการคำนวณของสมการ, 3. อุปกรณ์ป้องกันแรงดันเกินถูกแยกพิจารณาในแต่ละโซน
DOI: 10.14457/cu.the.2014.796
title: การพัฒนาเครื่องตรวจวัดปริมาณซีโรโทนินแบบพกพา

description: ซีโรโทนินคือสารสื่อประสาท มีหน้าที่สำคัญในระบบประสาทส่วนกลาง ถ้าระดับของซีโรโทนินในร่างกายไม่สมดุล อาจนำไปสู่ภาวะซึมเศร้า การตรวจวัดระดับซีโรโทนินทำได้หลายวิธี แต่วิธีที่ยอมรับมากที่สุดคือการตรวจวัดด้วยวิธีเอนไซม์-ลิงค์ อิมมูโนแอสเซย์ เนื่องจากมีความไวและความจำเพาะสูง จึงให้ผลการทดลองที่น่าเชื่อถือ แต่มีข้อจำกัดคือมีราคาแพง และทำในห้องปฏิบัติการขนาดใหญ่ ในวิทยานิพนธ์ฉบับนี้จึงมีความประสงค์จะพัฒนาเครื่องตรวจวัดระดับซีโรโทนินแบบพกพาโดยเทคนิคสเปกโตรฟลูออโรเมทรี ซึ่งสามารถนำไปประยุกต์ใช้งานได้ง่าย ราคาถูกลง และสามารถใช้งานแบบภาคสนามได้ โดยเริ่มจากศึกษาคุณสมบัติการดูดกลืนแสงและการเปล่งแสงฟลูออเรสเซนซ์ของซีโรโทนินเพื่อเป็นองค์ความรู้พื้นฐานนำไปสู่การพัฒนาและออกแบบเครื่องตรวจวัดระดับซีโรโทนินด้วยระบบสเปคโตรฟลูออโรเมทรี โดยโครงสร้างของระบบวัดจะประกอบด้วย Cuvette บรรจุสารตัวอย่าง แหล่งกำเนิดแสง โฟโตดีเทคเตอร์ ไมโครคอนโทรลเลอร์ และหน้าจอแสดงผล เมื่อได้ระบบตรวจวัดแล้ว นำมาทดสอบประสิทธิภาพและการใช้งานที่เหมาะสมของระบบ พบว่าเครื่องมือสามารถวัดแบบซีโรโทนินได้ การวัดซ้ำหลายครั้งในวันเดียวมีความแม่นยำสูง (%CV&lt;5) การวัดซ้ำระหว่างมีความแม่นยำน้อยลงตามความเข้มข้นของสารตัวอย่าง ความเข้มข้นต่ำสุดที่เครื่องมือสามารถวัดได้คือ 10-5 M (0.01 mmol/L) ซึ่งยังคงไม่สามารถวัดได้ถึงระดับซีโรโทนินในเลือดของร่างกายคนปกติ จึงต้องมีการพัฒนาอุปกรณ์ตรวจวัดให้มีความไวเพิ่มขึ้นโดยการเพิ่มความเข้มแสงไปกระตุ้นซีโรโทนินให้เรืองแสงฟลูออเรสเซนซ์มากขึ้น อาจทำให้ระบบการวัดมีประสิทธิภาพสูงขึ้น
DOI: 10.14457/cu.the.2014.797
title: การจำลองการสังเคราะห์เอสเทอร์จากไตรเมทิลออลโพรเพนกับกรดไขมันจากน้ำมันปาล์ม

description: แบบจำลองการสังเคราะห์เอสเทอร์ผสมของไตรเมทิลออลโพรเพนได้พัฒนาขึ้นด้วยระบบปฏิกิริยาลูกโซ่ทรานเอสเทอริฟิเคชัน และระบบปฏิกิริยาลูกโซ่เอสเทอริฟิเคชัน ตามลำดับ พลังงานความร้อนและพลังงานอิสระกิบบ์ของระบบปฏิกิริยาคำนวณด้วยวิธีของเบนสัน ขีดจำกัดทางทฤษฎีของระบบปฏิกิริยาทรานเอสเทอริฟิเคชันจำนวน 168 ปฏิกิริยา และของระบบปฏิกิริยาเอสเทอริฟิเคชันจำนวน 168 ปฏิกิริยา คำนวณด้วยแบบจำลองระบบปฏิกิริยาแบบสมดุลของโปรแกรมแอสเพนพลัส ณ อุณหภูมิ 80-140 องศาเซลเซียส และความดัน 0.1-500 มิลลิบาร์ ระบบปฏิกิริยาเอสเทอร์ฟิเคชันสามารถประมาณขีดจำกัดทางทฤษฎีได้ดีกว่าระบบปฏิกิริยาทรานส์เอสเทอริฟิเคชัน ผลการทดลองการสังเคราะห์เอสเทอร์ผสมของไตรเมทิลออลโพรเพน ณ อุณหภูมิ 130 องศาเซลเซียส เข้าใกล้ปริมาณสมดุลการสังเคราะห์เอสเทอร์ผสมของไตรเมทิลออลโพรเพน ตลอดช่วงความดันที่ศึกษา
DOI: 10.14457/cu.the.2014.798
title: ปฏิกิริยาไฮโดรทรีตติ้งของปาล์มโอเลอินโดยใช้ตัวเร่งปฏิกิริยานิกเกิลโมลิบดินัมฟอสฟอรัส

description: งานวิจัยนี้ศึกษาการทำปฏิกิริยาไฮโดรทรีตติงของน้ำมันปาล์มโอเลอิน ปัจจัยที่ศึกษา ได้แก่ ตัวเร่งปฏิกิริยา (ตัวเร่งปฏิกิริยานิกเกิลโมลิบดินัมและตัวเร่งปฏิกิริยานิกเกิลโมลิบดินัมฟอสฟอรัส) อุณหภูมิ (300, 320, 340, 360 และ 380 องศาเซลเซียส) และความดันแก๊สไฮโดรเจน (450, 750 และ 1,050 ปอนด์ต่อตารางนิ้ว) การทดลองทำในเครื่องปฏิกรณ์แบบทริกเกิลเบด กำหนดความเร็วเชิงสเปซของของเหลวเท่ากับ 1.0 ต่อชั่วโมง และอัตราส่วนของแก๊สไฮโดรเจนต่อน้ำมันปาล์มโอเลอิน 500:1 โดยปริมาตร จากการศึกษาพบว่าผลิตภัณฑ์หลักที่เกิดขึ้น คือ สารประกอบนอร์มอลอัลเคน และผลิตภัณฑ์ข้างเคียง ได้แก่ น้ำ และแก๊สคาร์บอนไดออกไซด์ ร้อยละผลได้ของสารประกอบอัลเคนทั้งหมดเพิ่มขึ้นเมื่ออุณหภูมิและความดันสูงขึ้น นอกจากนั้นอุณหภูมิและความดันยังส่งผลต่อการเลือกเกิดของปฏิกิริยาในการกำจัดออกซิเจน การเพิ่มอุณหภูมิส่งผลให้เกิดเส้นทางของปฏิกิริยาดีคาร์บอกซิเลชันและปฏิกิริยาดีคาร์บอนิลเลชัน ส่วนของการเพิ่มความดันส่งผลให้เกิดเส้นทางของปฏิกิริยาไฮโดรดีออกซิจิเนชัน การใช้ตัวเร่งปฏิกิริยานิกเกิลโมลิบดินัมและตัวเร่งปฏิกิริยานิกเกิลโมลิบดินัมฟอสฟอรัสพบว่าเกือบจะไม่มีความแตกต่างในการผลิตสารประกอบอัลเคนทั้งหมด อย่างไรก็ตามการใช้ตัวเร่งปฏิกิริยานิกเกิลโมลิบดินัมฟอสฟอรัสให้ปริมาณสารประกอบไอโซอัลเคนสูงกว่าตัวเร่งปฏิกิริยานิกเกิลโมลิบดินัม จากงานวิจัยนี้ ตัวเร่งปฏิกิริยาและภาวะที่เหมาะสมในการทำปฏิกิริยาไฮโดรทรีตติงและปฏิกิริยาไอโซเมอไรเซชันของน้ำมันปาล์มโอเลอิน คือ ตัวเร่งปฏิกิริยานิกเกิลโมลิบดินัมฟอสฟอรัส อุณหภูมิ 380 องศาเซลเซียส และความดันแก๊สไฮโดรเจน 450 ปอนด์ต่อตารางนิ้ว
DOI: 10.14457/cu.the.2014.799
title: การศึกษาเวลาเฉลี่ยที่จะเกิดความเสียหายในสถานีไฟฟ้าเนื่องจากฟ้าผ่าลงบนสายส่ง

description: วิทยานิพนธ์ฉบับนี้จะนำเสนอเกี่ยวกับโปรแกรมการคำนวณผลจากความเสียอันเนื่องมาจากการเกิดฟ้าผ่าลงบนสายส่งไฟฟ้าแรงสูงซึ่งยึดหลักทฤษฎีพื้นฐานในการคำนวณ โดยจะมุ่งเน้นไปที่การอธิบายตัวแปรที่มีผลต่อการเกิดวาบไฟผิวย้อนกลับ และการเกิดการป้องกันล้มเหลว ซึ่งเป็นปัญหาหลักจากการเกิดฟ้าผ่าในสายส่ง หลังจากนั้นจะทำการรวมค่าความเสียหายที่เกิดขึ้นทั้งหมดแล้วนำไปคำนวณค่า "อัตราการเกิดแรงดันเกิน (MTBF: Mean Time Between Failure)" และสามารถเลือกใช้ทฤษฎีระยะเผชิญได้ 3 ทฤษฎีซึ่งสามารถนำไปสู่การออกแบบการป้องกันได้ โปรแกรมการคำนวณจะแยกออกเป็น 2 โปรแกรม ได้แก่ โปรแกรมการคำนวณเสาแบบเรียงสายส่งสายเฟสแนวนอน และโปรแกรมการคำนวณเสาแบบเรียงสายส่งสายเฟสแนวตั้ง พัฒนาโดยใช้ซอฟแวร์ของ Visual Studio 2008 ผลจากกการทดลองโปรแกรมแสดงให้เห็นว่าสามารถคำนวณค่าความเสียหายต่าง ๆ ได้ และสามารถชี้ให้เห็นถึงตัวแปรที่มีผลต่อการเกิดความเสียหายได้
DOI: 10.14457/cu.the.2014.800
title: การพัฒนานาฬิกา NTP แบบฝังตัว

description: วิทยานิพนธ์ฉบับนี้ได้นำเสนอการพัฒนานาฬิกา NTP แบบฝังตัว ซึ่งได้ทำการประยุกต์ใช้ NTP โปรโตคอล ฝังตัวในนาฬิกาที่ทำการออกแบบขึ้นมา เพื่อสร้างนาฬิกาที่มีความแม่นยำและเที่ยงตรงสูงและสามารถบอกถึงความน่าเชื่อถือและสถานะการทำงานต่างๆ ของตัวเองให้แก่ผู้ใช้งานได้ โดยผู้ใช้งานไม่จำเป็นต้องคอยตั้งเวลาให้ถูกต้องเสมอแบบนาฬิกาทั่วไป วิทยานิพนธ์นี้จะอธิบายขั้นตอนการประยุกต์ใช้งาน, การวิเคราะห์ข้อมูลที่สำคัญ, และ Algorithm ต่างๆ ของโปรโตคอล NTP และ SNTP ซึ่งนาฬิกา NTP แบบฝังตัว ที่ทำการออกแบบขึ้นมานี้จะประกอบด้วย 3 ส่วนหลักที่สำคัญ คือส่วนของการประมวลผลหลักมีหน้าที่ในการควบคุมการทำงานนาฬิกาและวิเคราะห์ข้อมูลต่างๆ ของโปรโตคอล NTP, ส่วนของการบำรุงรักษาเวลามีหน้าที่ในการทำให้ข้อมูลเวลาให้มีความถูกต้องและแม่นยำมากที่สุดและส่วนของการแสดงผลมีหน้าที่ในการแสดงผลข้อมูลเวลาและสถานะต่างๆ ของนาฬิกา ซึ่งตัวนาฬิกาจะรองรับการใช้งานผ่านโปรโตคอล TCP/IP และผู้ใช้งานสามารถทำการปรับแต่งข้อมูลต่างๆ ของนาฬิกาผ่านทาง Webpage ที่ได้ทำการออกแบบสร้างไว้และนาฬิกาสามารถรองรับการเชื่อมต่อกับ NTP Server ได้สูงสุดถึง 5 NTP Server และด้วยการใช้ Algorithm ที่ได้ทำการออกแบบไว้ ข้อมูลเวลาของนาฬิกามีความแม่นยำและความเที่ยงตรงสูงโดยมีอัตราการคลาดเคลื่อนของเวลาน้อยมากเพียง 0.0002% ถึง 0.00035% ต่อวินาที
DOI: 10.14457/cu.the.2014.801
title: การจำลองแบบเชิงตัวเลขของการผสมของของไหลในไมโครมิกเซอร์

description: วิทยานิพนธ์ฉบับนี้นำเสนอการจำลองแบบเชิงตัวเลขในสามมิติสำหรับศึกษาการไหลและพฤติกรรมการผสมกันระหว่างน้ำและเอทานอลที่ไหลผ่านไมโครมิกเซอร์รูปแบบตัว T (T-shaped micro-mixer) โดยมีวัตถุประสงค์เพื่อศึกษาการเปลี่ยนแปลงประสิทธิภาพการผสม (mixing efficiency) และความดันลดที่เกิดขึ้น เมื่อความเร็วบริเวณทางเข้าและรูปร่างของไมโครมิกเซอร์มีการเปลี่ยนแปลง โดยในส่วนแรกจะศึกษาในช่วงเลขเรย์โนลดส์ 0.1 ถึง 300 และ aspect ratio ในช่วง 0.2 ถึง 1 นอกจากนี้จะทำการเปรียบเทียบประสิทธิภาพของไมโครมิกเซอร์ที่มีรูปร่างแตกต่างกัน 4 รูปแบบ และเปรียบเทียบผลจากการเพิ่มขนาดของไมโครมิกเซอร์ ในการศึกษานี้จะสมมติการไหลแบบไม่อัดตัวในสภาวะคงตัว, เป็นการไหลแบบราบเรียบและไม่เกิดปฏิกิริยาเคมี จากการศึกษาพบว่าสามารถแบ่งช่วงการไหลได้เป็น 3 ช่วง คือ stratified flow เกิดขึ้นที่เลขเรย์โนลดส์ต่ำกว่า 10 ลักษณะการไหลเกิดการแยกชั้นระหว่างของไหลทั้งสองชนิด ซึ่งยังไม่เกิดการผสมกัน ช่วงที่สองคือ vortex flow เกิดที่เลขเรย์โนลดส์ระหว่าง 10 ถึง 150 มีลักษณะการไหลคือ ของไหลเกิดการหมุนวนในตัวเองทำให้การผสมดีขึ้น และในช่วงเลขเรย์โนลดส์มากกว่า 150 การไหลเป็นแบบ engulfment flow คือของไหลทั้งสองมีการหมุนวนเข้าด้วยกัน ยิ่งเลขเรย์โนลดส์มากขึ้นการหมุนวนก็ยิ่งรุนแรงขึ้นส่งผลให้ประสิทธิภาพในการผสมมากขึ้น นอกจากนี้ยังพบว่าหากเลขเรย์โนลดส์เพิ่มขึ้นค่าความดันลดก็จะมากขึ้นเช่นกัน สำหรับ aspect ratio ที่มีความเหมาะสมสำหรับการศึกษานี้มีค่าเท่ากับ 0.7 และไมโครมิกเซอร์แบบ triple T-shaped micro-mixer สามารถทำประสิทธิภาพการผสมได้มากที่สุดถึง 94% อีกทั้งยังพบว่าการขยายขนาดไมโครมิกเซอร์ทำให้ประสิทธิภาพการผสมลดลง
DOI: 10.14457/cu.the.2014.802
title: แนวทางการตัดสินใจสำหรับการคัดเลือกกระบวนการผลิตของอุตสาหกรรมน้ำปลา เพื่อลดปริมาณการปล่อยก๊าซเรือนกระจก

description: วัตถุประสงค์ของงานวิจัยนี้ เพื่อสร้างแนวทางการตัดสินใจสำหรับการคัดเลือกกระบวนการผลิตของอุตสาหกรรมน้ำปลา เพื่อลดปริมาณการปล่อยก๊าซเรือนกระจก โดยประยุกต์ใช้กระบวนการวิเคราะห์เชิงลำดับชั้น (Analytic Hierarchy Process : AHP) ผลการศึกษาพบว่ากระบวนการบรรจุน้ำปลาเป็นทางเลือกอันดับแรกที่ควรนำไปปรับปรุงกระบวนการผลิต เพื่อลดปริมาณการปล่อยก๊าซเรือนกระจก ซึ่งมีค่าน้ำหนักความสำคัญสูงสุดเท่ากับ 0.472 รองลงมาคือกระบวนการหมักน้ำปลา, กระบวนการกรองน้ำปลา และกระบวนการปรุงแต่งรสน้ำปลา ซึ่งมีค่าน้ำหนักความสำคัญเป็น 0.213, 0.163 และ 0.152 ตามลำดับ นอกจากนี้เมื่อนำผลจากวิธีดังกล่าวมาเปรียบเทียบกับวิธีการประเมินคาร์บอนฟุตพริ้นท์ พบว่าให้ผลการตัดสินใจคัดเลือกกระบวนการผลิตที่มีความสอดคล้องกัน สำหรับขั้นตอนการสร้างแนวทางการตัดสินใจในงานวิจัยนี้ประกอบด้วย 1) การค้นหาปัจจัยที่มีผลต่อการลดปริมาณการปล่อยก๊าซเรือนกระจก ซึ่งได้ผ่านการตรวจสอบความคิดเห็นจากผู้เชี่ยวชาญที่เกี่ยวข้องกับการดำเนินการจัดการก๊าซเรือนกระจกจำนวน 7 ท่าน 2) นำปัจจัยที่สรุปได้ดังกล่าวมาจัดเป็นโครงสร้างลำดับชั้นของการตัดสินใจ และ 3) ทดสอบการวิเคราะห์ผลโดยการเปรียบเทียบเป็นคู่ (pair-wise comparison) ตามขั้นตอนของวิธี AHP ซึ่งในขั้นตอนนี้ได้เพิ่มจำนวนผู้เชี่ยวชาญอีก 3 ท่านที่มาจากส่วนโรงงานน้ำปลากรณีศึกษา มาแสดงความคิดเห็นผ่านแบบสอบถาม การเปรียบเทียบเป็นคู่และทำการประมวลผลตามวิธีดังกล่าว เพื่อให้ได้ผลลำดับการคัดเลือกกระบวนการผลิตของอุตสาหกรรมน้ำปลา การนำแนวทางการตัดสินใจนี้ไปประยุกต์ใช้ เริ่มจากการเปรียบเทียบเป็นคู่ระหว่างแต่ละปัจจัยที่มีผลต่อการลดปริมาณการปล่อยก๊าซเรือนกระจกก่อนแล้วจึงตามด้วยการเปรียบเทียบเป็นคู่ระหว่างแต่ละกระบวนการผลิตของอุตสาหกรรมน้ำปลา โดยในการเปรียบเทียบดังกล่าวจะต้องทำการใส่คะแนนค่าระดับความสำคัญของการเปรียบเทียบเป็นคู่ แล้วทำการวิเคราะห์ผลคะแนนเพื่อหาลำดับความสำคัญและสามารถจัดลำดับของการคัดเลือกกระบวนการผลิต ซึ่งผลลัพธ์ของการตัดสินใจสามารถใช้เป็นแนวทางการปรับปรุงกระบวนการผลิตเพื่อลดการปล่อยก๊าซเรือนกระจกได้ในอนาคต
DOI: 10.14457/cu.the.2014.803
title: การสังเคราะห์ตัวดูดจับยูเรเนียมเอมีดอกซิมโดยการกราฟต์เมทตะคริลิคแอซิดและอะคริโลไนไตรล์ลงบนเส้นใยพอลีเอทิลีนโดยการฉายลำอิเล็กตรอน

description: การศึกษานี้มีจุดประสงค์เพื่อสังเคราะห์ตัวดูดจับยูเรเนียมเอมีดอกซิม การสังเคราะห์ตัวดูด-จับยูเนียมเอมีดอกซิมทำด้วยวิธี Simultaneous irradiation grafting technique โดยนำเส้นใยพอลิเอทิลีนและสารละลายมอนอเมอร์ที่ประกอบด้วยอะคริโนไนไตรล์ (Acrylonitrile, AN) และเมทตะคริลิคแอซิด (Methacrylic acid, MAA) มาฉายพร้อมกันด้วยลำอิเล็กตรอนพลังงานสูง เพื่อให้เกิดการกราฟต์หมู่ฟังก์ชันไซยาโนบนเส้นใยพอลิเอทิลีน จากนั้นเปลี่ยนฟังก์ชันไซยาโนเป็นหมู่ฟังก์ชันเอมีดอกซิมโดยทำปฏิกิริยากับไฮดรอกซิลามีนไฮโดรคลอไรด์ จากการทดลองที่ปริมาณรังสีรวม 250 กิโลเกรย์ (kGy) และพลังงานลำอิเล็กตรอนเท่ากับ 4 MeV ให้เปอร์เซ็นต์การกราฟต์โคพอลิเมอร์สูงที่สุด 60 เปอร์เซ็นต์ อุณหภูมิห้องปกติขณะฉายลำอิเล็กตรอนทำให้เกิดการกราฟต์พอลิเมอไรเซชันมากกว่าที่อุณหภูมิต่ำ สัดส่วนของมอนอเมอร์ที่ให้เปอร์เซ็นต์กราฟต์โคพอลิเมอร์มากที่สุดคือ 80:20 (AN:MAA) ผลการดูดจับยูเรเนียมจากการจุ่มแช่ที่ชายฝั่งทะเลอันดามัน จังหวัดภูเก็ตเป็นเวลา 3 สัปดาห์ สามารถดูดจับยูเรเนียมได้ 0.038 มิลลิกรัมต่อกรัมตัวดูดจับ (mg/g)
DOI: 10.14457/cu.the.2014.804
title: การวัดค่าความคล้ายของดนตรีจากลำดับคอร์ดสำหรับระบบค้นคืนชีทเพลง

description: เว็บไซต์เพื่อการค้นหาเพลงในปัจจุบันโดยทั่วไปจะมีฟังก์ชันการค้นหาเพลงตามเมตาดาตาของเพลง เช่น ชื่อเพลง อัลบั้ม หรือศิลปิน เป็นต้น แต่ในกรณีของการค้นหาเอกสารดนตรีนั้นชีทเพลงคือเอกสารที่มีบทบาทสำคัญที่ถูกนำมาใช้ในระบบค้นคืน ทั้งนี้ระบบจะมีความสามารถในการค้นหาเพลงที่มากขึ้นได้ หากระบบสามารถจำแนกเพลงโดยอาศัยข้อมูลลำดับคอร์ดที่อยู่ในเอกสารชีทเพลงได้ อย่างไรก็ตามการสกัดข้อมูลลำดับคอร์ดและการวัดค่าความคล้ายของเพลงนั้นเป็นเรื่องที่ยากและท้าทายเนื่องจากเอกสารชนิดนี้ไม่ได้มีรูปแบบที่แน่นอน งานวิจัยนี้จึงได้นำเสนอวิธีการวัดค่าความคล้ายระหว่างเอกสารชีทเพลงที่มีการคำนวณแบ่งออกเป็น 3 ระดับ ได้แก่ ระดับคอร์ด ระดับท่อน และระดับเพลง และมีวิธีการสกัดข้อมูลลำดับคอร์ดจากเอกสารโดยอาศัยการวิเคราะห์ข้อความบนฐานของทฤษฎีดนตรี นอกจากนี้ยังได้เสนอให้มีการใช้สัญกรณ์จังหวะในเอกสารด้วย เพื่อให้สามารถระบุข้อมูลจังหวะของแต่ละคอร์ดในเอกสารได้ จากผลการทดลองพบว่าวิธีการที่นำเสนอในวัดค่าความคล้ายของดนตรีจากการดำเนินคอร์ดนั้นได้ความแม่นยำที่สูงกว่าวิธีการคอร์ดฮิสโตแกรมโดยคิดเป็นร้อยละ 53.97 นอกจากนี้ยังพบว่าการวัดค่าความคล้ายของดนตรีที่ปรับปรุงโดยอาศัยสัญกรณ์จังหวะที่เพิ่มในเอกสารก็ช่วยให้ได้ความแม่นยำเพิ่มขึ้นจากเดิมด้วยโดยคิดเป็นร้อยละ 32.12 ดังนั้นในงานวิจัยนี้จึงสรุปได้ว่าการใช้ข้อมูลจังหวะและการแบ่งท่อนของเพลง คือปัจจัยสำคัญต่อความแม่นยำในการวัดค่าความคล้ายของดนตรี
DOI: 10.14457/cu.the.2014.805
title: การปรับปรุงระบบบริหารคลังเวชภัณฑ์ในแผนกศัลยกรรม

description: งานวิจัยนี้มีวัตถุประสงค์เพื่อปรับปรุงระบบบริหารคลังเวชภัณฑ์ทางการแพทย์ในแผนกศัลยกรรม ของโรงพยาบาลกรณีศึกษา จากการศึกษาพบว่ามีเวชภัณฑ์ที่หมดอายุในคลังเป็นจำนวนมาก ไม่สามารถตรวจสอบปริมาณเวชภัณฑ์ที่อยู่ในคลังได้ และการพยากรณ์การสั่งซื้อเวชภัณฑ์มีความคลาดเคลื่อนสูง จึงมีขั้นตอนการดำเนินการปรับปรุง ดังนี้ 1) แบ่งกลุ่มลำดับความสำคัญของเวชภัณฑ์ด้วยวิธี ABC Analysis ประกอบด้วย 3 กลุ่ม คือ A จำนวน 345 รายการ, B จำนวน 335 รายการ และ C จำนวน 964 รายการ ซึ่งมีสัดส่วนของมูลค่าการใช้เวชภัณฑ์รวม 68.96%, 22.11% และ 8.94% ตามลำดับ รูปแบบการเบิกใช้เวชภัณฑ์ (Demand Pattern) พบว่ามีรูปแบบความต้องการใช้เวชภัณฑ์ที่มีความแปรปรวนสูง (CV2 ≥ 0.5) ซึ่งมี 2 กลุ่ม คือ กลุ่มที่มีความต้องการใช้สูง (Lumpy Demand) จำนวน 15 รายการ และกลุ่มที่มีความต้องการใช้น้อย (Erratic Demand) จำนวน 58 รายการ 2) จากการดำเนินกิจกรรม 5ส.ได้พบว่า ก) มีเวชภัณฑ์หมดอายุและเวชภัณฑ์ที่ไม่มีการเคลื่อนไหวมากกว่า 3 ปี (Dead Stock) จำนวน 58 รายการ จึงสะสางออกจากคลัง ข) ด้านสถานที่จัดเก็บเวชภัณฑ์เดิมมีความคับแคบไม่สามารถจัดเก็บได้เพียงพอและการจัดวางไม่เป็นหมวดหมู่ จึงย้ายสถานที่จัดเก็บใหม่พร้อมทั้งจัดทำตำแหน่งการจัดวางใหม่ (Layout) ให้กลุ่มที่มีความสำคัญสูงและเบิกใช้ประจำ (กลุ่ม A) อยู่ใกล้จุดเบิกมากกว่ากลุ่มที่สำคัญน้อยและเบิกใช้น้อย (กลุ่ม B และ C) ค) จัดเก็บเวชภัณฑ์ใหม่ตามลำดับวันหมดอายุด้วยวิธี First-In First-Out (FIFO) ง) จัดทำป้ายบ่งชี้เวชภัณฑ์ให้ชัดเจน และ จ) จัดทำระบบฐานข้อมูลจัดเก็บเวชภัณฑ์ ผลการดำเนินงานทำให้ประสิทธิภาพเพิ่มขึ้น โดยข้อมูลที่จัดเก็บมีความถูกต้องมากขึ้น 7.54% การค้นหาเวชภัณฑ์ถูกต้องเพิ่มขึ้น 25.00% รวดเร็วเพิ่มขึ้น 36.27% และใช้ระยะเวลาในการดำเนินการเพื่อใช้รวบรวมยอดสั่งซื้อประจำปีลดลง 50% 3) จากการพยากรณ์การสั่งซื้อเวชภัณฑ์ ได้เลือกใช้รูปแบบการพยากรณ์แบบ Winter’s Linear and Seasonal Exponential Smoothing ทำให้ค่าพยากรณ์แม่นยำขึ้น 2.99%
DOI: 10.14457/cu.the.2014.806
title: การระบุตำแหน่งข้อความภาษาไทยในภาพถ่ายฉากธรรมชาติ

description: งานวิจัยนี้นำเสนอวิธีการระบุตำแหน่งข้อความภาษาไทยจากภาพถ่ายฉากธรรมชาติ โดยใช้เทคนิคการเรียนรู้ของเครื่องจักรที่สามารถเรียนรู้ตัวสกัดคุณลักษณะสำคัญได้จากชุดข้อมูลสอน ร่วมกับเทคนิคการประมวลผลภาพ สามารถทำงานได้อย่างอัตโนมัติโดยไม่ต้องอาศัยการกำหนดค่าเริ่มต้นก่อนการทำงาน ขั้นตอนวิธีที่นำเสนอนั้นประกอบไปด้วย 4 ขั้นตอนหลักคือ การประมวลผลก่อน การสร้างแผนภาพความเชื่อมั่นของบริเวณที่มีข้อความ การรวมผลจากตัวจับข้อความ และการประมวลผลภายหลัง ขั้นตอนการประมวลก่อนนั้น จะสร้างภาพนำเข้าหลายขนาดและปรับปรุงคุณภาพของภาพนำเข้า ให้มีความเหมาะสมก่อนนำไปสร้างแผนภาพความเชื่อมั่นของบริเวณที่มีข้อความ ซึ่งในขั้นตอนนี้จะใช้ตัวจำแนกประเภทที่ได้จากการเรียนรู้ของเครื่องจักรที่สามารถเรียนรู้ตัวสกัดคุณลักษณะสำคัญได้จากชุดข้อมูลสอน ในการจำแนกระหว่างบริเวณที่เป็นข้อความและไม่ใช่ข้อความในแต่ละขนาดของภาพนำเข้า หลังจากนั้นจะทำการรวมแผนภาพความเชื่อมั่นของบริเวณที่มีข้อความในแต่ละขนาดของภาพนำเข้า ซึ่งนำไปสู่ขั้นตอนสุดท้ายที่จะนำแผนภาพนี้ไปสร้างสมมุติฐานของบรรทัดของบริเวณที่มีข้อความและทำการประมวลผลภายหลัง โดยมีขั้นตอนที่ถูกออกแบบสำหรับการวิเคราะห์ข้อความภาษาไทย เพื่อสร้างกรอบของบริเวณที่มีข้อความปรากฏอยู่ในภาพนำเข้า ผลการทดลองบนชุดข้อมูลทดสอบมาตรฐานภาษาอังกฤษ ชุดข้อมูลทดสอบภาษาไทยและภาษาอังกฤษจากการแข่งขัน BEST 2015 : การแข่งขันสุดยอดการหาตำแหน่งข้อความบนภาพถ่าย ที่จัดขึ้นโดย ศูนย์เทคโนโลยีอิเล็กทรอนิกส์และคอมพิวเตอร์แห่งชาติ และชุดข้อมูลผสมระหว่างภาษาไทยและภาษาอังกฤษที่จัดหาโดยผู้วิจัยพบว่า ขั้นตอนวิธีที่ทำการเสนอนี้สามารถทำงานได้อย่างมีประสิทธิภาพ สามารถระบุตำแหน่งข้อความในหลายสถานการณ์ เช่น ภาพที่มีปรากฏการมัวจากการเคลื่อนที่ ข้อความที่ปรากฏในภาพมีความหลากหลายทั้งในแง่ของรูปแบบของอักษรและการจัดเรียง ข้อความ และข้อความที่มีฉากหลังที่ซับซ้อน จากผลการทดลองบนชุดข้อมูลทดสอบที่เสนอทั้งหมดนั้น จะได้ค่าความเที่ยงเฉลี่ย 73% ค่ารีคอลเฉลี่ย 70% และค่าการวัดเอฟเฉลี่ย 72%
DOI: 10.14457/cu.the.2014.807
title: ปฏิกิริยาเอสเทอริฟิเคชันของกลีเซอรอลกับกรดลอริกแบบไม่ใช้ตัวเร่งปฏิกิริยาภายใต้สภาวะที่มีการแยกน้ำ

description: งานวิจัยนี้เป็นการศึกษาปฏิกิริยาเอสเทอริฟิเคชันของกลีเซอรอลกับกรดลอริกแบบไม่ใช้ตัวเร่งปฏิกิริยา โดยทำการทดลองในเครื่องปฏิกรณ์แบบกะชนิดถังกวนด้วยความเร็วรอบการปั่นกวน 800 รอบต่อนาที ที่อุณหภูมิ 180 200 และ 220 องศาเซลเซียส อัตราส่วนโดยโมลของกลีเซอรอลต่อกรดลอริก 1:1 2:1 4:1 และ 6:1 พร้อมทั้งเปรียบเทียบการแยกน้ำและไม่แยกน้ำในระหว่างเกิดปฏิกิริยา ผลการทดลองแสดงให้เห็นว่าปฏิกิริยาเอสเทอริฟิเคชันของกลีเซอรอลกับกรดลอริกสามารถเกิดขึ้นได้โดยไม่ใช้ตัวเร่งปฏิกิริยา การเพิ่มอุณหภูมิและอัตราส่วนโดยโมลของกลีเซอรอลต่อกรดลอริกทำให้ร้อยละการเปลี่ยนแปลงของกรดลอริกมีค่าเพิ่มขึ้น อุณหภูมิไม่ส่งผลกระทบอย่างมีนัยสำคัญต่อร้อยละการเลือกเกิดของโมโนลอริน แต่ร้อยละการเลือกเกิดของโมโนลอรินมีค่าเพิ่มขึ้นอย่างมีนัยสำคัญเมื่อเพิ่มอัตราส่วนโดยโมลของกลีเซอรอลต่อกรดลอริก ในขณะที่ร้อยละการเลือกเกิดของไดลอรินและไตรลอรินมีค่าลดลง และการแยกน้ำในระหว่างเกิดปฏิกิริยาทำให้ร้อยละการเปลี่ยนแปลงของกรดลอริกมีค่าเพิ่มขึ้น แต่อย่างไรก็ตามร้อยละการเลือกเกิดของโมโนลอรินมีแนวโน้มลดลง
DOI: 10.14457/cu.the.2014.808
title: ปฏิกิริยาเอสเทอร์ริฟิเคชันของเอทานอลและบิวทานอลกับกรดลอริกโดยใช้เรซินแลกเปลี่ยนไอออนชนิดแอมเบอร์ลิสต์ บีดี 20 โดยมีการแยกน้ำออกอย่างต่อเนื่อง

description: งานวิจัยนี้เป็นการศึกษาปฏิกิริยาเอสเทอร์ริฟิเคชันของกรดลอริกกับเอทานอลและบิวทานอลโดยใช้เรซินแลกเปลี่ยนไอออนชนิดแอมเบอร์ลิสต์ บีดี20 เป็นตัวเร่งปฏิกิริยา โดยศึกษาผลกระทบของตัวแปรต่อการเกิดปฏิกิริยาได้แก่ อัตราส่วนโดยโมลของกรดลอริกต่อแอลกอฮอล์ อุณหภูมิ ปริมาณตัวเร่งปฏิกิริยา และการแยกน้ำด้วยวิธีดูดซับ ทดลองในเครื่องปฏิกรณ์แบบกะโดยเพิ่มคอลัมน์ดูดซับด้านบนของเครื่องปฏิกรณ์และใช้ซีโอไลต์ 3เอ เป็นตัวดูดซับ ผลการทดลองแสดงให้เห็นว่าปฏิกิริยาเอสเทอร์ริฟิเคชันของกรดลอริกกับเอทานอลและบิวทานอลเป็นปฏิกิริยาผันกลับได้และไม่พบปฏิกิริยาข้างเคียง แอมเบอร์ลิสต์ บีดี20 มีความสามารถในการเร่งปฏิกิริยาเอสเทอร์ริฟิเคชันของกรดลอริกกับเอทานอลและบิวทานอลได้ดีและการเพิ่มปริมาณตัวเร่งปฏิกิริยาทำให้ค่าร้อยละการเปลี่ยนแปลงเพิ่มขึ้น การเพิ่มอัตราส่วนโดยโมลของกรดลอริกต่อแอลกอฮอล์และอุณหภูมิทำให้ค่าร้อยละการเปลี่ยนแปลงและอัตราการเกิดปฏิกิริยาเพิ่มขึ้น การแยกน้ำด้วยคอลัมน์ดูดซับสามารถเพิ่มร้อยละการเปลียนแปลงได้ถึงร้อยละ 18 เมื่อเทียบกับระบบที่ไม่มีการแยกน้ำและได้ค่าร้อยละการเปลี่ยนแปลงสูงสุดร้อยละ 96
DOI: 10.14457/cu.the.2014.809
title: ปฏิกิริยาไฮโดรดีออกซิจิเนชันของกลีเซอรอลโดยใช้ตัวเร่งปฏิกิริยานิกเกิลโมลิบดีนัมและตัวเร่งปฏิกิริยาโคบอลต์โมลิบดีนัม

description: กลีเซอรอลเป็นผลิตภัณฑ์ข้างเคียงจากกระบวนการผลิตไบโอดีเซล การผลิตไบโอดีเซลมีแนวโน้มสูงขึ้น ส่งผลให้กลีเซอรอลถูกผลิตมากขึ้นด้วยในขณะที่ตลาดที่รองรับการใช้งานกลับมีเท่าเดิม กลีเซอรอลจึงล้นตลาดและมีราคาถูก งานวิจัยนี้ศึกษาการทำปฏิกิริยาไฮโดรดีออกซิจิเนชันของ กลีเซอรอลเพื่อผลิต 1,2-Propanediol (1,2-PDO) ซึ่งมีราคาสูง ปัจจัยที่ศึกษา ได้แก่ ผลของตัวเร่งปฏิกิริยา (ตัวเร่งปฏิกิริยานิกเกิลโมลิบดีนัมและตัวเร่งปฏิกิริยาโคบอลต์โมลิบดีนัม) อุณหภูมิ (200, 220, 240, 260, และ 280 องศาเซลเซียส) และความดันแก๊สไฮโดรเจน (30, 50 และ 70 บาร์) การทดลองทำในเครื่องปฏิกรณ์แบบเบดนิ่งที่มีการไหลต่อเนื่อง กำหนดความเร็วเชิงสเปซของเหลวเท่ากับ 1 ต่อชั่วโมง จากผลการทดลองพบว่าปฏิกิริยาไฮโดรดีออกซิจิเนชันของกลีเซอรอลประกอบด้วย 2 ปฏิกิริยาย่อย คือ ปฏิกิริยาดีไฮเดรชัน และปฏิกิริยาไฮโดรจีเนชัน ผลิตภัณฑ์หลักที่เกิดขึ้น คือ 1,2-PDO นอกจากนี้ยังมีผลิตภัณฑ์ข้างเคียงเกิดขึ้น เช่น Hydroxyaceton (HA), 1-Propanol, 2-Propanol, Ethanol และอื่นๆ ผลของตัวเร่งปฏิกิริยาพบว่าตัวเร่งปฏิกิริยานิกเกิลโมลิบดีนัมให้ค่าร้อยละการเลือกเกิดของ 1,2-PDO สูงกว่าตัวเร่งปฏิกิริยาโคบอลต์โมลิบดีนัม เนื่องจากตัวเร่งปฏิกิริยานิกเกิลโมลิบดีนัมมีความว่องไวในการเกิดปฏิกิริยาไฮโดรจีเนชันได้ดีกว่า ค่าการเปลี่ยนแปลงของ กลีเซอรอลจะสูงขึ้นเมื่ออุณหภูมิเพิ่มขึ้น แต่ค่าการเลือกเกิดของ 1,2-PDO ลดลงเนื่องจาก 1,2-PDO เกิดปฏิกิริยาต่อกลายเป็นผลิตภัณฑ์ข้างเคียง สำหรับผลของความดันแก๊สไฮโดรเจนพบว่าเมื่อเพิ่มความดันแก๊สไฮโดรเจน ค่าการเลือกเกิดของ 1,2-PDO จะสูงขึ้นเนื่องจาก HA เกิดปฏิกิริยา ไฮโดรจีเนชันกลายเป็น 1,2-PDO ได้มากขึ้น จากงานวิจัยนี้สรุปได้ว่าตัวเร่งปฏิกิริยาและภาวะที่เหมาะสมสำหรับการทำปฏิกิริยาไฮโดรดีออกซิจิเนชันของกลีเซอรอล คือ ตัวเร่งปฏิกิริยานิกเกิลโมลิบดีนัมที่อุณหภูมิ 220 องศาเซลเซียส และความดันแก๊สไฮโดรเจน 50 บาร์ ได้ค่าการเลือกเกิดของ 1,2-PDO เท่ากับ 47.00%
DOI: 10.14457/cu.the.2014.810
title: ตัวคูณเพิ่มน้ำหนักบรรทุกจรสำหรับการประเมินสะพานในโครงข่ายทางหลวงพิเศษ

description: งานวิจัยนี้เสนอการพัฒนาตัวคูณเพิ่มน้ำหนักบรรทุกจรแบบเฉพาะเจาะจงสำหรับการประเมินสะพานในโครงข่ายทางหลวงพิเศษ หมายเลข 9 เพื่อให้ผลการประเมินสะพานสะท้อนค่าระดับความปลอดภัยที่แท้จริง ตามลักษณะการบรรทุกน้ำหนักของยวดยานจริงในสายทาง ด้วยหลักเกณฑ์และเงื่อนไขด้านความปลอดภัยตามมาตรฐาน AASHTO LRFR โดยอาศัยข้อมูลการตรวจชั่งน้ำหนักบรรทุกระยะยาวจากสะพานชั่งน้ำหนักแห่งหนึ่งโครงข่ายทางหลวง ซึ่งติดตั้งอุปกรณ์วัดค่าความเครียด อุปกรณ์ตรวจจับเพลา และกล้อง แล้วทำการตรวจวัดอย่างต่อเนื่องเป็นระยะเวลาประมาณ 1เดือน ข้อมูลรถบรรทุกที่ตรวจวัดได้กว่า 4,000 คันได้ถูกนำไปหาค่าน้ำหนักและระยะห่างเพลา จากนั้นนำผลน้ำหนักบรรทุกจริงของยวดยานที่ได้ไปวิเคราะห์ปรับเทียบหาค่าตัวคูณเพิ่มน้ำหนักบรรทุกจรที่เหมาะสม สำหรับรถบรรทุกไทยด้วยทฤษฏีความเชื่อมั่นโครงสร้างตามมาตรฐาน AASHTO LRFR จากการตรวจชั่ง พบรถบรรทุกหนักฝ่าฝืนบรรทุกเกินพิกัดกฎหมายในโครงข่ายทางหลวงพิเศษอย่างมีนัยสำคัญ ทำให้การประเมินความปลอดภัยสะพานต้องคูณเพิ่มน้ำหนักรถบรรทุกไทยตามประกาศผู้อำนวยการทางหลวง ด้วยค่าประมาณ 1.70 เพื่อให้ผลประเมินความปลอดภัยสะพานเป็นไปเกณฑ์ความปลอดภัยตามมาตรฐานสากลและสะท้อนการบรรทุกน้ำหนักตามความเป็นจริง อย่างไรก็ดี ผลการประเมินระดับความปลอดภัยการใช้งานสะพาน พบว่าสะพานในโครงข่ายยังมีระดับความปลอดภัยไม่ต่ำกว่าเกณฑ์มาตรฐาน